钦定古今图书集成/明伦汇编/闺媛典/第030卷 > 《息国夫人墓志铭》韩愈
## 钦定古今图书集成/明伦汇编/闺媛典/第030卷 > 《息国夫人墓志铭》韩愈

贞元十五年，灵州节度使、御史大夫李公讳栾守边
有劳，诏曰：“栾妻何氏可封息国夫人。”元和二年，李公
入为户部尚书，薨，夫人遂专家政。公之男五人，女二
人，而何氏出者二男一女。夫人教养嫁娶如一，虽门
内亲戚，不觉有纤毫薄厚。御僮使治，居第生产，皆有
条序。居卑尊间，无不顺适。命服在躬，承祀孔时。年若
“干，元和七年甲子日南至”，以疾卒。明年八月庚寅，葬
河阳。夫人曾祖某，绥州刺史。祖某，潞州别驾。父某，晋
州录事参军。戡强以肃，成敏以和。女嫁兴元参军郑
博古。将葬，戡成，以其事乞铭于其邻韩愈。愈乃为之
铭曰：

男主外事，治不为易，施于其家，难甚吏治。又况公侯，
族大而贵，夫人是专，厥声惟懿。昔在贞元，有锡自天，
启封备服，以畴时勋。婉婉夫人，有籍官门，克承其后，
以嫁以婚。随葬东土，在河之阳，遥望公坟，而不同藏。